ધાણી ફૂટે એમ યશએ બોલવાનું શરુ કર્યું, ‘દાદા, ઇન્ડિયા આવીને મેં જે કંઈ જોયું અને અનુભવ્યું એ પછી મને લાગ્યું છે કે આ દેશ ઘણી રીતે અનોખો છે. એની પાસે એની આગવી સંસ્કૃતિ અને ૫૦૦૦ પ્લસ વર્ષનો ઈતિહાસ છે. ફક્ત ૨૪૦ વર્ષનો જ ઈતિહાસ ધરાવતું અમેરિકા ઘણા દેશોમાંથી આવેલા વસાહતીઓનો બનેલો દેશ હોઈ ઘણા દેશોની સંસ્કૃતિઓનું ત્યાં સંમિશ્રણ છે. ભારતમાં ભલે અમેરિકા જેવી આધુનિક સગવડોનો અભાવ હશે, ગરીબી હશે પણ એનો હેરીટેજ – વિરાસત અદભૂત છે. માણસોમાં પ્રેમ છે, મળતાવડાપણું છે. ઘણું બધું સારું છે તો કેટલુક ન ગમે એવું પણ છે. મને એ ખબર નથી પડતી કે અમેરિકામાં રહેતા કેટલાક ભારતીયો એમના મૂળ દેશને નફરતની દ્રષ્ટીએ કેમ જોતા હશે. દાદા, મારા માટે તો ક્રિસમસ વેકેશનમાં કરેલી ભારતયાત્રા એક શિક્ષણયાત્રા બની ગઈ! એ માટે થેંકયુ દાદા.”